Have a Nice Day (როქსეტის ალბომი)
Have a Nice Day — შვედური პოპ-როკ დუეტ როქსეტის მეექვსე სტუდიური ალბომი, გამოსული 1999 წლის მარტში. ეს იყო დუეტი პირველი სტუდიური დისკი, 4 წლიანი პაუზის შემდეგ. იგი არ გამოცემულა შტატებში, რადგან მათ არც ერთ ადგილობრივ ხმისჩამწერ ლეიბლთან შეთანხმები არ ჰქონიათ. ესპანურენოვან ქვეყნებში ალბომის გამოცემებს დაემატა სიმღერების Wish I Could Fly, Anyone და Salvation ვერსიები შესაბამის ენაზე. ალბომის ამავე ვერსიებში გარეკანის ფერები ოდნავ შეცვლილი იყო. სხვადასხვა ქვეყანაში დისკის გარეკანზე არ იყო გამოსახული შიშველი ბავშვები, ცენზურის გამო. ალბომი წარმატებული იყო ევროპის მრავალ ქვეყანაში და დაიკავა გერმანიის, ავსტრიის, შვეიცარიისა და შვედეთის ჩარტების პირველი ადგილები. მიუხედავად ამისა, ბრიტანეთში ის მხოლოდ #28 ადგილზე მოხვდა. დისკიდან გამოიცა ოთხი სინგლი. პირველი იყო Wish I Could Fly, რომელიც ბრიტანეთში სინგლების ჩარტის #11 ადგილს მიაღწია. მეორე სინგლი იყო Anyone. მან წარმატება არ იქონია, მიუხედავად სკანდალური მუსიკალური ვიდეოს, სადაც ვოკალისტი მარი ფრედრიკსონი თავს იკლავს. ევროპაში MTV ამ კლიპის ეთერში გადაცემაზე უარს ამბობდა. მესამე სინგლი იყო Stars. იგი კომერციულად საკმაოდ წარმატებული აღმოჩნდა, თავისი საცეკვაო რითმის გამო. Salvation, უკანასკნელი სინგლი თითქმის არსად ყოფილა წარმატებული. სიმღერა It Will Take A Long Long Time შეტანილი იქნა ფილმში გაქცეული პატარძალი (ჯულია რობერტსისა და რიჩარდ გირის მონაწილეობით), მაგრამ არ მოხვდა ოფიციალურად გამოცემულ საუნდტრეკზე. Have A Nice Day იყო ჯგუფის პირველი ალბომი, რომელზეც მარი ფრედრიკსონი სიმღერის ერთადერთი ავტორი იყო (Waiting for the Rain). 2000 წლის მსოფლიო მუსიკის დაჯილდოების ცერემონიაზე როქსეტმა მიიღო 'ყველაზე გაყიდვადი სკანდინავიური ჯგუფის' სტატუსი. ცერემონიაზე როქსეტმა შეასრულა Wish I Could Fly.